Ella fai resbariar la vista peles paredes del cuartu, el mueble de tipu colonial coles vitrines enllenes de  forgaxes de colores, les flores de mentira tapando la figurina que-y dieran a papa pa Santa Bárbara lañu que se retiraba, vaya premiu, ¿eh?, él sí que yera un benditu..., la réplica del cuadru de Fragonard colgando al pie de la semeya de los tres na playa de  · Lluarca sobre la manta de cuadros verdes y coloraos que guardábemos en coche, la merienda de prau, les rises, tantes rises y les canciones tan guapes nel viaxe de vuelta la réplica de la réplica del  cuadru de Fragonard. Y la mirada zarapica col diploma enmarcáu («María Fernández Fernández, licenciada en Ciencias Económicas»), xunta la orla, mira qué separtaos mos punximos, claro, si daquella nun mos conocíemos tovía, boba. Fo na cena de fin de cursu, bono, yo sí que lu conocía cómo non lestudiante brillante, el númberu ún de la clase, pero, sobre manera, el más guapu, el más pintureru. Fui a poneme cerquina dél, pudi echa-y alguna goyadina guapa taba más gayasperu que nunca; postiáu al corte, peñaín  como por un ánxel, goliendo a prau con flores, con sol, con agua puro, con... y nun fexo falta baillar má dos pieces pa que cayera; layalga nes mios manes, loxetu de deséu de toes eses envidioses na mio boca. Fo too tan romántico: colemos de la fiesta y entamemos a caleyar y a falar y a beber del champagne quarrampuñáramos; acabemos en parque faciendo lamor como condenaos, como sil mundu fora a terminar en dos hores. Arrespígome de pensalo. Lalcohol, la xorda, el sexu xabaz y esa carina que me ponía un torbolín nes coraes... too pa que-y dixera, demasiao aína, como siempre, palabrines al oyíu: «yo dábate tolo que me pidieras, yo dábate tolo que me pidieras». Quién me diba dicir qualgún día lu diba ver en zapatiyes, en piyama, dormiendo, roncando, rutiando, colocandol paquete per debaxol pantalón...